
Text rozhodnutia
Súd: Krajský súd Bratislava Spisová značka: 7Co/425/2015 Identifikačné číslo súdneho spisu: 1514201792 Dátum vydania rozhodnutia: 18. 12. 2015 Meno a priezvisko sudcu, VSÚ: JUDr. Blanka Podmajerská ECLI: ECLI:SK:KSBA:2015:1514201792.1
Uznesenie Krajský súd v Bratislave v právnej veci navrhovateľa: ZH KREDIT, s.r.o., so sídlom Dvořákovo nábrežie 8/A, Bratislava, IČO: 36 049 581, zastúpeného: JUDr. Felix Neupauer, advokát, so sídlom Advokátska kancelária FELIX NEUPAUER & PARTNERS, Dvořákovo nábrežie 8/A, Bratislava, proti odporcovi: T. F., N.. XX.X.XXXX, A. Š. X, A., štátny občan SR, zastúpeného opatrovníkom: F. W., zamestnankyňa Okresného súdu Bratislava V, o zaplatenie 330,55 euro s príslušenstvom, o späťvzatí návrhu, jednohlasne (pomerom hlasov 3:0) takto
r o z h o d o l :
Späťvzatie návrhu na začatie konania sa p r i p ú š ť a.
Uznesenie Okresného súdu Bratislava V zo dňa 10. marca 2015, č.k. 43C/465/2014-37 sa z r u š u j e a konanie o návrhu navrhovateľa sa z a s t a v u j e.
Odporcovi sa nepriznáva náhrada trov konania.
o d ô v o d n e n i e :
Okresný súd Bratislava V uznesením zo dňa 10. marca 2015, č.k. 43C/465/2014-37 s použitím § 103, § 104 ods.1 zák.č.99/1963 Zb. v platnom znení (ďalej „O.s.p.“) zastavil konanie, deklaroval, že po nadobudnutí právoplatnosti rozhodnutia bude vec postúpená Úradu pre dohľad nad zdravotnou starostlivosťou, so sídlom Grösslinogova 5, Bratislava a žiadnemu z účastníkov nepriznal právo na náhradu trov konania (§ 146 ods.1 písm. c/ O.s.p.).
Navrhovateľ v písomnom podaní doručenom súdu prvého stupňa dňa 8.4.2015 oznámil, že berie späť návrh na začatie konania. S poukazom na uvedené navrhol, aby odvolací súd vydal rozhodnutie, ktorým súdne konanie zastaví a žiadnemu z účastníkov neprizná právo na náhradu trov súdneho konania.
Podľa § 208 zák. č. 99/1963 Zb. v platnom znení (ďalej „O.s.p.“) ak je návrh na začatie konania vzatý späť, keď už rozhodol súd prvého stupňa, ale jeho rozhodnutie nie je dosiaľ právoplatné, odvolací súd rozhodne o pripustení späťvzatia. Súd späťvzatie nepripustí, ak druhý účastník s tým nesúhlasí. Ak späťvzatie pripustí, odvolací súd zruší rozhodnutie súdu prvého stupňa a konanie zastaví.
Odvolací súd prejednal vec bez nariadenia odvolacieho pojednávania (§ 214 ods. 2 O.s.p.) a dospel k záveru, že zo strany navrhovateľa došlo k účinnému späťvzatiu návrhu na začatie konania. Návrh na začatie konania zobral navrhovateľ dispozitívnym úkonom späť v čase, keď už o veci rozhodol súd prvého stupňa, ale jeho rozhodnutie nenadobudlo právoplatnosť. Pri zohľadnení, že odporca po výzve súdu prvého stupňa nevzniesol námietky proti späťvzatiu návrhu, odvolací súd s použitím ustanovenia § 208 O.s.p. v tomto rozhodnutí pripustil späťvzatie návrhu na začatie konania, uznesenie súdu prvého stupňa zrušil a konanie o návrhu navrhovateľa zastavil.
O náhrade trov konania odvolací súd rozhodol podľa § 224 ods.1 O.s.p. v spojení s § 146 ods. 2 vety prvej O.s.p., podľa ktorého ak niektorý z účastníkov zavinil, že konanie sa muselo zastaviť, je povinný uhradiť jeho trovy. Súd bral do úvahy okolnosť, že k zastaveniu konania došlo v dôsledku procesného zavinenia navrhovateľa spočívajúceho v tom, že návrh vzal v celom rozsahu späť bez toho, aby odporca v celom rozsahu plnil to, čoho sa v tomto konaní návrhom domáhal; keďže si odporca v súvislosti s predmetným konaním neuplatnil právo na náhradu trov konania, a z obsahu spisu mu žiadne trovy nevyplývajú (§ 151 ods.1,2 O.s.p.), odvolací súd mu právo na ich náhradu nepriznal.
Poučenie:
Proti tomuto uzneseniu nie je odvolanie prípustné.

